CELEX: E2004C0040
Language: lt
Date: 1079481600000
Title: 2004 m. kovo 17 d.  ELPA Priežiūros institucijos sprendimas — Nr. 40/04/COL, Keturiasdešimt trečią kartą iš dalies keičiantis procedūrines ir esmines taisykles valstybės pagalbos srityje, iš dalies keičiant 26A skyrių  Regioninės pagalbos dideliems investiciniams projektams daugiasektorinė sistema  ir pasiūlymas imtis reikiamų priemonių

20.7.2006   
            
            
               LT
            
            
               Europos Sąjungos oficialusis leidinys
            
            
               C 168/15
            
         
      ELPA PRIEŽIŪROS INSTITUCIJOS SPRENDIMAS
   
   Nr. 40/04/COL
   2004 m. kovo 17 d.
   Keturiasdešimt trečią kartą iš dalies keičiantis procedūrines ir esmines taisykles valstybės pagalbos srityje, iš dalies keičiant 26A skyrių „Regioninės pagalbos dideliems investiciniams projektams daugiasektorinė sistema“ ir pasiūlymas imtis reikiamų priemonių
   (2006/C 168/07)
   ELPA PRIEŽIŪROS INSTITUCIJA,
   ATSIŽVELGDAMA Į Europos ekonominės erdvės susitarimą (1), ypač į jo 61–63 straipsnius ir 26 protokolą,
   ATSIŽVELGDAMA Į ELPA valstybių susitarimą dėl Priežiūros institucijos ir Teisingumo Teismo įsteigimo (2), ypač į jo 3 protokolo I dalies 24 straipsnį, 5 straipsnio 2 dalies b punktą ir 1 straipsnį bei 3 protokolo II dalies 18 ir 19 straipsnius (3),
   KADANGI pagal Institucijos ir Teismo susitarimo 24 straipsnį ELPA priežiūros institucija įgyvendina EEE susitarimo nuostatas dėl valstybės pagalbos,
   KADANGI pagal Institucijos ir Teismo susitarimo 5 straipsnio 2 dalies b punktą ELPA priežiūros institucija skelbia pranešimus arba gaires dėl EEE susitarime nagrinėjamų klausimų, jei tai konkrečiai numatyta EEE susitarime, Institucijos ir Teismo susitarime arba jei ELPA priežiūros institucija mano tai esant reikalinga,
   PRISIMINDAMA Procedūrines ir esmines taisykles valstybės pagalbos srityje (4), ELPA priežiūros institucijos priimtas 1994 m. sausio 19 d. (5),
   KADANGI 2003 m. lapkričio 1 d. Europos Bendrijų Komisija (toliau — EB Komisija) paskelbė komunikatą dėl Regioninės pagalbos dideliems investiciniams projektams daugiasektorinės sistemos patobulinimo (2002) dėl sektorių, susiduriančių su struktūrinėmis problemomis, sąrašo parengimo, ir dėl pasiūlymo imtis reikiamų priemonių automobilių sektoriuje ir sintetinio pluošto sektoriuje pagal EB sutarties 88 straipsnio 1 dalį (6),
   KADANGI ši sistema yra svarbi ir Europos ekonominei erdvei,
   KADANGI visoje Europos ekonominėje erdvėje būtina užtikrinti vienodą EEE valstybės pagalbos taisyklių taikymą,
   KADANGI, atsižvelgdama į pastarųjų metų patirtį ir turimą informaciją apie esamą situaciją atitinkamuose sektoriuose, Institucija nusprendė, kad reikia išlaikyti dabar galiojančius apribojimus regioninei investicinei pagalbai automobilių sektoriuje ir sintetinio pluošto sektoriuje,
   KADANGI ELPA priežiūros institucija nusprendė neįtraukti laivų statybos sektoriaus į Daugiasektorinės sistemos apimtį,
   KADANGI ELPA priežiūros institucija nusprendė atlikti techninio pobūdžio automobilių sektoriui taikomų laikinųjų taisyklių redakcijos pakeitimus, kurie būtų taikomi po 2003 m. gruodžio 31 d. skiriamai pagalbai,
   KADANGI pagal EEE susitarimo XV priedo pabaigoje esančio skyriaus „BENDROSIOS NUOSTATOS“ II punktą, ELPA priežiūros institucija, pasitarusi su EB Komisija, turi priimti aktus, atitinkančius EB Komisijos priimtus aktus,
   PASITARUSI su EB Komisija,
   PRISIMINDAMA, kad šia tema ELPA priežiūros institucija tarėsi su ELPA valstybėmis 2004 m. vasario 3 d. vykusiame daugiašaliame susitikime,
   PRIĖMĖ ŠĮ SPRENDIMĄ:
   
               1.
            
            
               Valstybės pagalbos gairių 26A skyrius iš dalies keičiamas, kaip nurodoma šio sprendimo I priede ir siūlomos I priede pateikiamos reikiamos priemonės.
            
         
               2.
            
            
               ELPA valstybėms pranešama laišku kartu pridedant šio sprendimo kopiją ir I priedą. ELPA valstybių prašoma pareikšti savo pritarimą dėl reikiamų priemonių per vieną mėnesį nuo šio pasiūlymo gavimo.
            
         
               3.
            
            
               Pagal EEE susitarimo 27 protokolo d punktą informuoti EB Komisiją, išsiunčiant jai šio sprendimo ir jo I priedo kopijas.
            
         
               4.
            
            
               Sprendimą ir jo I priedą paskelbti Europos Sąjungos oficialiojo leidinio EEE dalyje ir EEE priede.
            
         
               5.
            
            
               Jei ELPA valstybės sutinka su pasiūlymu dėl reikiamų priemonių, Europos Sąjungos oficialiojo leidinio EEE skiltyje ir EEE priede skelbiamas glaustas pranešimas (pridedamas 2 priede).
            
         
               6.
            
            
               Sprendimas yra autentiškas anglų kalba.
            
         
      Priimta Briuselyje, 2004 m. kovo 17 d.
      
         ELPA priežiūros institucijos vardu,
      
      
         Hannes HAFSTEIN
         
         
            Pirmininkas
         
      
      
         Einar M. BULL
         
         
            Kolegijos narys
         
      
   
   
      (1)  Toliau – EEE susitarimas.
   
      (2)  Toliau – Institucijos ir Teismo susitarimas.
   
      (3)  Institucijos ir Teismo susitarimo 3 protokolas su pakeitimais, padarytais ELPA valstybių 2001 m. gruodžio 10 d. Pakeitimai įsigaliojo 2003 m. rugpjūčio 28 d.
   
      (4)  Toliau – Valstybės pagalbos gairės.
   
      (5)  Pirmą kartą paskelbtos OL L 231, 1994 9 3 ir tos pačios dienos jo EEE priede Nr. 32, su paskutiniais pakeitimais, padarytais dar neskelbtu 2004 m. kovo 17 d. Kolegijos sprendimu Nr. 39/04/COL.
   
      (6)  OL C 263, 2003 11 1, p. 3.
   
      I PRIEDAS
      26A SKYRIAUS „REGIONINĖS PAGALBOS DIDELIEMS INVESTICINIAMS PROJEKTAMS DAUGIASEKTORINĖ SISTEMA“ PAKEITIMAI (1)
      
      26A skyriaus 5 dalies 4 punktas keičiamas taip:
      
         Sektoriai, kuriuose yra rimtų struktūrinių problemų, gali būti nurodyti prie šios sistemos nuostatų pridedamame sektorių sąraše. Pagal šioje dalyje pateikiamas nuostatas tuose sektoriuose neleidžiama jokia regioninė investicinė pagalba. Iki 2005 m. pabaigos bus išnagrinėta, ar techniškai įmanoma priimti tokį sektorių sąrašą, taip pat politinės ir ekonominės tokio sąrašo priėmimo galimybės. Jeigu Institucija nuspręs priimti tokių sektorių sąrašą, jis bus priimtas ir paskelbtas iki 2006 m. kovo 31 d. ir bus pradėtas taikyti 2007 m. sausio 1 d. Bet kokios su tuo susijusios priemonės, kurių gali reikėti pagal Institucijos ir Teismo susitarimo 3 protokolo I dalies 1 straipsnio 1 dalį ir II dalies 18 straipsnį, bus pasiūlytos iki 2006 m. liepos 1 d.
      
      26A skyriaus 5 dalies 5 punktas keičiamas taip:
      
         Siekiant išnagrinėti, ar techniškai įmanoma sudaryti sektorių sąrašą, iš principo rimtos struktūrinės problemos įvertinamos remiantis tikrojo vartojimo EEE duomenimis reikiamu CPA klasifikavimo lygmeniu (2), o jei tokios informacijos nėra, remiantis bet kokiu kitu bendrai priimtu atitinkamų produktų, kurių statistiniai duomenys turimi, rinkos segmentavimu. Taip pat gali būti atsižvelgiama į kitus susijusius duomenis ir informacija, pavyzdžiui, sektorių tyrimus. Joks sektorius neįtraukiamas mechaniškai vadovaujantis grynai statistiniu metodu. Prireikus sektorių sąrašai gali būti atnaujinami.
      
      Pirmas 26A skyriaus 5 dalies 6 punkto sakinys keičiamas taip:
      
         Jei Institucija nuspręs priimti tokį sektorių sąrašą, nuo 2007 m. sausio 1 d. į rimtų struktūrinių problemų turinčių sektorių sąrašą įtrauktų sektorių atveju bus būtina individualiai pranešti Institucijai apie visą regioninę investicinę pagalbą, susijusią su investicinio projekto sektorių sąrašo nustatymo metu Institucijos nustatytą sumą viršijančias reikalavimus atitinkančias sąnaudas (3), nepažeidžiant Valstybės pagalbos bendrosiose išimtyse pateikiamų nuostatų dėl mažų ir vidutinių įmonių (4), 2002 m. birželio 25 d. EEE Jungtinio komiteto sprendimu Nr. 88/2002 įtrauktų į EEE susitarimą (5).
      
      26A skyriaus 8 dalies 1 punktas keičiamas taip:
      Iki 2006 m. gruodžio 31 d., nepažeidžiant akto, minimo EEE susitarimo XV priedo 1f punkte (6), įtraukto į tą priedą EEE Jungtinio komiteto sprendimu Nr. 88/2002:
      
                  a)
               
               
                  kai pagalbos sumos viršija 5 mln. EUR, išreiškiant bendruoju subsidijų ekvivalentu, apriboti didžiausią pagalbos, kuri turėtų būti skiriama pagal esamus pagalbos planus, teikimo intensyvumą regioniniam investavimui automobilių sektoriuje, kaip nurodyta C priede, iki 30 % atitinkamos regioninės pagalbos aukščiausios ribos;
               
            
                  b)
               
               
                  investicinė pagalba netaikoma jokių sąnaudų, patiriamų vykdant investicinius projektus D priede apibrėžtame sintetinio pluošto sektoriuje, atžvilgiu.
               
            Šis punktas įsigalioja nuo 2004 m. sausio 1 d.
      26A skyriaus 8 dalies 2 ir 3 punktai panaikinami.
      Po 26A skyriaus 9 dalies 2 punkto įtraukiami du nauji punktai — 3 ir 4:
      
         
                     26A skyriaus 9 dalies 3 punktas:
                  
                  
                     Siekiant turėti aiškias taisykles, nuo 2004 m. sausio 1 d. taikomas regioninėms investicijoms automobilių sektoriuje ir sintetinio pluošto sektoriuje, nesant sektorių, kuriuose yra rimtų struktūrinių problemų, sąrašo, Institucija nusprendė pasiūlyti šias priemones pagal Institucijos ir Teismo susitarimo 3 protokolo I dalies 1 straipsnio 1 dalį ir II dalies 18 straipsnį:
                     
                                 —
                              
                              
                                 toliau taikyti veikiančias laikinąsias taisykles D priede apibrėžtam sintetinio pluošto sektoriui iki 2006 m. gruodžio 31 d.,
                              
                           
                                 —
                              
                              
                                 kai pagalbos sumos viršija 5 mln. EUR, išreiškiant bendruoju subsidijų ekvivalentu, apriboti didžiausią pagalbos, kuri turėtų būti skiriama pagal esamus pagalbos planus, teikimo intensyvumą regioniniam investavimui C priede apibrėžtam automobilių sektoriui, iki 30 % atitinkamos regioninės pagalbos aukščiausios ribos.
                              
                           
               
                     26A skyriaus 9 dalies 4 punktas:
                  
                  
                     ELPA valstybių prašoma iki joms adresuotame laiške nurodyto termino aiškiai pareikšti, ar jos sutinka su siūlomomis reikiamomis priemonėmis. Negavusi jokio atsakymo, Institucija laikys, kad konkreti ELPA valstybė nesutinka su siūlomomis priemonėmis.
                  
               
      
         (1)  Šie pakeitimai atitinka Europos Komisijos komunikatą dėl Regioninės pagalbos dideliems investiciniams projektams daugiasektorinės sistemos patobulinimo (2002), kuriuo nustatomas sektorių, susiduriančių su struktūrinėmis problemomis, sąrašas ir dėl pasiūlymo imtis reikiamų priemonių automobilių sektoriuje ir sintetinio pluošto sektoriuje pagal EB sutarties 88 straipsnio 1 dalį (OL C 263, 2003 11 1, p. 3).
      
         (2)  1993 m. spalio 29 d. Tarybos reglamentas (EEB) N. 3696/93 dėl statistinio Europos ekonominės bendrijos produktų klasifikatoriaus pagal veiklos rūšį (CPA) (OL L 342, 1993 12 31, p. 1) su paskutiniais pakeitimais, padarytais Komisijos reglamentu (EB) Nr. 204/2002 (OL L 36, 2002 2 6, p. 1). Tarybos reglamentas (EEB) Nr. 3696/93 buvo įtrauktas į EEE susitarimą 1994 m. kovo 21 d. EEE Jungtinio komiteto sprendimu Nr. 7/94, OL L 160, 1994 6 28, su paskutiniais pakeitimais, padarytais EEE Jungtinio komiteto sprendimu Nr. 110/2002, OL L 298, 2002 10 31 ir EEE priedu Nr. 54, plg. su EEE susitarimo XXI priedo 20b punktu.
      
         (3)  Iš principo gali būti nustatyta 25 mln. EUR suma, tačiau skirtinguose sektoriuose ji gali būtiskirtinga.
      
         (4)  2001 m. sausio 12 d. Komisijos reglamentas (EB) Nr. 70/2001 dėl EB sutarties 87 ir 88 straipsnių taikymo valstybės pagalbai mažoms ir vidutinėms įmonėms (OL L 10, 2001 1 13, p. 33).
      
         (5)  OL L 266, 2002 10 3 ir EEE priedas Nr. 49, plg. su EEE susitarimo XV priedo 1f punktu.
      
         (6)  Valstybės pagalbos bendrosiose išimtys dėl mažų ir vidutinių įmonių.